แบงก์รัฐเล็งลดดอกเบี้ยฝาก
ออมสินธกส.ขอดูท่าทีธนาคารใหญ่หวั่นลดเยอะกลัวเงินฝากไหลออก
10 มิ.ย. 2556

ออมสินธกส.ขอดูท่าทีธนาคารใหญ่หวั่นลดเยอะกลัวเงินฝากไหลออก
ออมสินจ่อลดดอกเบี้ยกลางเดือนนี้ แต่ห่วงยังแทงกั๊กรอดูแบงก์ใหญ่ก่อน หวั่นเงินฝากไหลออก แม้สภาพคล่องล้น 1.8 แสนล้านบาท 
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า จะพิจารณาการลดดอกเบี้ยของธนาคารในการประชุมคณะกรรมการบริหารทรัพย์สินและหนี้สินในอีก 2 สัปดาห์ข้างหน้า จึงจะรู้ว่าจะลดดอกเบี้ยได้ในอัตราเท่าใด 
ทั้งนี้ การพิจารณาดอกเบี้ย ธนาคารอาจพิจารณาให้สอดคล้องกับดอกเบี้ยนโยบายที่คณะกรรมการนโยบายการเงิน (กนง.) ปรับลดลงมา และดูการลดดอกเบี้ยของธนาคารใหญ่ด้วยว่าจะเป็นอย่างไร เพราะถ้าลดก่อนเกรงเงินฝากจะไหลออก
“บางทีอาจจะลดเงินฝากให้เท่ากับที่ กนง.ลดก็เป็นได้ สำหรับเงินกู้นั้นอาจจะปรับลดได้ไม่เท่าเงินฝาก ที่ผ่านมาเคยลดดอกเบี้ยของเงินกู้ที่ 0.125% ต่อปี” นายวรวิทย์ กล่าว 
ปัจจุบันธนาคารออมสินมีสภาพคล่องจำนวน 1.8 แสนล้านบาท แบ่งเป็นเงินสด 1 แสนล้านบาท ส่วนที่เหลือเป็นการปล่อยกู้อินเตอร์แบงก์ รวมถึงการปล่อยกู้พันธบัตรของรัฐบาล สำหรับผลการดำเนินงานในไตรมาสแรกของปี 2556 ธนาคารออมสินมีเงินฝากจำนวน 1.7 ล้านล้านบาท สินเชื่อ 1.63 ล้านล้านบาท สินทรัพย์จำนวน 2 ล้านล้านบาท
นายชัยวัฒน์ ปกป้อง ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวทิศนโยบายดอกเบี้ยของธ.ก.ส.หลังจากคณะกรรมการนโยบายการเงิน (กนง.) ปรับลดอัตราดอกเบี้ยนโยบายลง 0.25% ตั้งแต่วันที่ 29 พ.ค. 2556 ที่ผ่านมาว่า คงต้องติดตามนโยบายดอกเบี้ยจากธนาคารใหญ่ทั้ง 5 แห่งว่าจะปรับลดลงอย่างไร ในส่วนของ ธ.ก.ส.นั้นคงต้องหารือกันในที่ประชุมคณะกรรมการกำกับดอกเบี้ยที่มีนายลักษณ์ วจนานวัช ผู้จัดการ ธ.ก.ส. นัดประชุมในช่วงกลางเดือน มิ.ย.นี้ 
“ธ.ก.ส.กำลังจัดทำตัวเลขอัตราดอกเบี้ยที่เหมาะสม และคงต้องดูทิศทางของแบงก์ใหญ่ๆ ด้วยว่าจะมีนโยบายเรื่องดอกเบี้ยอย่างไร แต่โดยรวมดอกเบี้ยของ ธ.ก.ส.มีอัตราต่ำกว่าแบงก์พาณิชย์ประมาณ 1%” นายชัยวัฒน์ กล่าว